Paprastoji rykštenė

Paprastoji rykštenė (Solidago virgaurea) – astrinių (Asteraceae) šeimos, rykštenių (Solidago) genties augalas.

Daugiametis, 60-100 cm aukščio žolinis augalas. Stiebas paprastas, tiesus, kartais viršūnė šakota. Apatiniai lapai kiaušiniški, kastuviški arba pailgai lancetiški, kotuoti, dantyti, viršutiniai lancetiški arba linijiški, beveik bekočiai. Žiedai graižuose, geltoni, kartais balsvi. Vaisius 3-4 mm ilgio, cilindriškas.

Žydi liepos – rugsėjo mėn. Auga sausuose miškuose, miško aikštelėse, šlaituose.

Vaistams vartojamos žydinčios viršūnės. Jos pjaunamos augalams pradėjus žydėti. Žaliavoje yra ki 16 % rauginių medžiagų, gleivių, cukraus, 0,3-0,4 % flavoninio kvercitrino, saponinų, acto, salicilo, nikotino rūgšties, 0,5 % eterinio aliejaus, karčiųjų ir mineralinių medžiagų.

Kategorija:Astriniai
Kategorija:Vaistiniai augalai